
	Παρουσίαση
του συλλογικού τόμου
Cyprus
in Texts from Graeco - Roman Antiquity

(BRILL Series: Mnemosyne, Supplements, Volume: 467)

στο Σπίτι της Κύπρου

Την Πέμπτη 30 Μαρτίου 2023, πραγματοποιήθηκε, στο Σπίτι της Κύπρου στην Αθήνα, η παρουσίαση του συλλογικού τόμου, με τίτλο «Cyprus in Texts from Graeco-Roman Antiquity» / «Η Κύπρος στα κείμενα της ελληνορωμαϊκής αρχαιότητας», που κυκλοφορεί από τον εκδοτικό οίκο BRILL (BRILL Series: Mnemosyne, Supplements, Volume: 467).
«Πώς γινόταν αντιληπτός ο μοναδικός χαρακτήρας της Κύπρου στην αρχαιότητα; Ο τόμος επιχειρεί να δώσει κάποιες απαντήσεις στο ερώτημα αυτό εξετάζοντας αναφορές στην Κύπρο σε αρχαία κείμενα και διερευνώντας συγγραφείς που συνδέονται με το νησί. Οι αναγνώστες εδώ θα βρουν λογοτεχνικές ερμηνείες κορυφαίων μελετητών της Κλασικής Φιλολογίας, οι οποίες θα ρίξουν περαιτέρω φως στη λογοτεχνική και πολιτιστική παράδοση του νησιού σε ένα ευρύ φάσμα ελληνικών και λατινικών κειμένων με επίκεντρο την Κύπρο».
Στο πλαίσιο της εκδήλωσης, χαιρετισμό απηύθυναν, ο Καθηγητής Αρχαίας Ελληνικής Φιλολογίας, Αντιπρύτανης Ακαδημαϊκών Υποθέσεων και Φοιτητικής Μέριμνας ΕΚΠΑ, κ. Δημήτριος Καραδήμας και η Καθηγήτρια Βυζαντινής Φιλολογίας, Πρόεδρος Τμήματος Φιλολογίας ΕΚΠΑ, κ. Θεοδώρα Αντωνοπούλου.
Τον τόμο παρουσίασαν, ο Ομότιμος Καθηγητής Αρχαίας Ιστορίας ΕΚΠΑ κ. Κωνσταντίνος Μπουραζέλης και ο Καθηγητής Αρχαίας Ελληνικής Φιλολογίας Πανεπιστημίου Πατρών κ. Μενέλαος Χριστόπουλος.
Η εκδήλωση ολοκληρώθηκε με την αντιφώνηση των επιμελητών του τόμου, της Επίκουρης Καθηγήτριας Αρχαίας Ελληνικής Φιλολογίας ΕΚΠΑ κ. Αικατερίνης-Νίνας Καρβούνη, της Αναπληρώτριας Καθηγήτριας Αρχαίας Ελληνικής Φιλολογίας ΕΚΠΑ, Διευθύντριας Εργαστηρίου Κυπριακών Μελετών ΕΚΠΑ, κ. Γραμματικής Κάρλα και του Καθηγητή Αρχαίας Ελληνικής Φιλολογίας-Παπυρολογίας ΕΚΠΑ κ. Αμφιλόχιου Παπαθωμά.
Η εκδήλωση, που συνδιοργανώθηκε από το Σπίτι της Κύπρου, το Τμήμα Φιλολογίας και το Εργαστήριο Κυπριακών Μελετών του Εθνικού και Καποδιστριακού Πανεπιστημίου Αθηνών, θα αναρτηθεί στην ιστοσελίδα της Υπηρεσίας Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) και θα είναι ‘προσβάσιμη’ μέσω του συνδέσμου παρακολούθησης:
 https://diavlos.grnet.gr/room/1607?eventid=14068

